**Informatīvais ziņojums**

**„Par apropriācijas pārdali no Kultūras ministrijas apakšprogrammas 22.13.00 „Mediju politikas īstenošana” uz Vides aizsardzības un reģionālās attīstības ministrijas budžeta programmu 32.00.00 „Valsts reģionālās attīstības politikas īstenošana” un uz Sabiedrības integrācijas fonda budžeta programmu 04.00.00 „Mediju projektu īstenošana””**

Informatīvais ziņojums „Par apropriācijas pārdali no Kultūras ministrijas apakšprogrammas 22.13.00 „Mediju politikas īstenošana” uz Vides aizsardzības un reģionālās attīstības ministrijas budžeta programmu 32.00.00 „Valsts reģionālās attīstības politikas īstenošana” un uz Sabiedrības integrācijas fonda budžeta programmu 04.00.00 „Mediju projektu īstenošana”” (turpmāk – informatīvais ziņojums) sagatavots pamatojoties uz Ministru kabineta 2010.gada 16.marta noteikumu Nr.256 „Noteikumi par kārtību, kādā ministrijām un citām centrālajām valsts iestādēm tiek veikta apropriācijas pārdale starp programmām, apakšprogrammām un izdevumu ekonomiskās klasifikācijas kodiem” 20.punktu.

Kultūras ministrija 17.03.2017. iesniedza Finanšu ministrijā apropriācijas pārdales pieprasījumu no Kultūras ministrijas budžeta apakšprogrammas 22.13.00 „Mediju politikas īstenošana” 300 000 *euro* apmērā uz Vides aizsardzības un reģionālās attīstības ministrijas budžeta programmu 32.00.00 „Valsts reģionālās attīstības politikas īstenošana” un 165 000 *euro* apmērā uz Sabiedrības integrācijas fonda budžeta programmu 04.00.00 „Mediju projektu īstenošana”.

Finanšu ministrija ar 03.05.2017. vēstuli Nr.2-2-08/3551 „Par apropriāciju pārdali starp programmām, apakšprogrammām un izdevumu kodiem atbilstoši ekonomiskajām kategorijām” neatbalstīja apropriācijas pārdales pieprasījumu, norādot, ka Latvijas mediju politikas pamatnostādņu 2016. – 2020.gadam īstenošanas plānā (turpmāk – plāns) nav bijis paredzēts piesaistīt Vides aizsardzības un reģionālās attīstības ministriju un Sabiedrības integrācijas fondu. Kultūras ministrija 17.05.2017. Finanšu ministrijai nosūtīja vēstuli Nr.5.1.-1/1120 ar paskaidrojumu un argumentāciju par apropriācijas pārdales veikšanas nepieciešamību un pamatotību. Finanšu ministrija ar 26.05.2017. vēstuli Nr.2-2-08/4398 „Par apropriāciju pārdali starp programmām, apakšprogrammām un izdevumu kodiem atbilstoši ekonomiskajām kategorijām” vērsa uzmanību, ka, **lai atbalstītu apropriācijas pārdales pieprasījumu, Kultūras ministrijai jāiesniedz Ministru kabinetā informatīvais ziņojums.**

Ņemot vērā minēto, Kultūras ministrija ir sagatavojusi šo informatīvo ziņojumu un **aicina atbalstīt apropriācijas pārdali uz Vides aizsardzības un reģionālās attīstības ministriju un Sabiedrības integrācijas fondu**, pamatojoties uz Kultūras ministrijas veikto mediju vides un pieejamo finanšu atbalsta sniegšanas medijiem risinājumu izvērtējumu un attiecīgi izvēlētajiem finanšu līdzekļu sadales mehānismiem.

Apropriācijas pārdales nepieciešamības pamatojums

Latvijas mediju politikas pamatnostādņu 2016. – 2020.gadam (turpmāk – pamatnostādnes) izstrādes gaitā iezīmējās vajadzība pēc jaunas mediju atbalsta sistēmas izveides. Gan eksperti, gan tirgus dalībnieki kā ideālu modeli iezīmēja neatkarīgas institūcijas – atsevišķa Mediju atbalsta fonda – izveidi. Kultūras ministrija joprojām pārstāv šāda risinājuma nepieciešamību, tomēr šā risinājuma izmantošana 2017.gadā nebūtu uzskatāma par lietderīgu finansiālā nozīmē, ievērojot piešķirtā finansējuma ierobežotību (kopumā mediju atbalsta programmām paredzēti nedaudz vairāk par 1 miljonu *euro*). Turklāt, pamatnostādņu izstrādes gaitā kā piemērotākā juridiskā forma šādam administrēšanas veidam iezīmējās publisks nodibinājums, kura izveidošana nav iespējama laika ierobežojuma dēļ.

Ņemot vērā minētos apsvērumus, kā arī ievērojot nepieciešamību padarīt līdzekļu administrēšanu iespējami neatkarīgu no izpildvaras, Kultūras ministrija uzskatīja, ka iespēja, ka Kultūras ministrija pati dala mediju atbalsta programmu finansējumu, nebūtu atbilstošākā izvēle, attiecīgi Kultūras ministrija vērtēja esošās institūcijas, kuras varētu veikt mediju atbalsta finansējuma administrēšanu 2017.gadā.

Pamatojoties uz veikto izvērtējumu, Kultūras ministrija plāno 2017.gadā **mediju atbalsta programmas īstenot caur trīs finansēšanas mehānismiem:**

1. publisko nodibinājumu „Sabiedrības integrācijas fonds” (turpmāk – SIF);
2. publisko nodibinājumu „Valsts Kultūrkapitāla fonds” (turpmāk – VKKF);
3. Vides aizsardzības un reģionālās attīstības ministrijas resora iestādi Valsts reģionālās attīstības aģentūra (turpmāk – VRAA).

Vienlaikus būtiski atzīmēt, ka Kultūras ministrija ir paredzējusi, ka visas mediju atbalsta programmas realizējamas kā atsevišķi atklāti konkursi ar tiem publicētiem atlases institucionālajiem un kvalitātes kritērijiem, nodalītu un identificējumi finansējumu.

Pēc atbalsta pasākumu īstenošanas Kultūras ministrija apkopos rezultātus un vērtēs, kas ir optimālie mediju atbalsta finansējuma sadales risinājumi nākamajam periodam.

SIF mērķprogramma diasporai, mazākumtautībām un personām ar invaliditāti

Ņemot vērā apropriācijas pārdales pieprasījumu 165 000 *euro* apmērā uz SIF, Kultūras ministrija paskaidro, ka SIF tika izvēlēts, jo tam ir ar likumu piešķirta **kompetence finansiāli atbalstīt un veicināt sabiedrības integrāciju**. Attiecīgi SIF tika identificēta kā atbilstošākā institūcija plāna 1.1.3., 1.4.1., 1.4.2. un 1.5.1.pasākumos paredzēto mediju atbalsta programmas mērķauditoriju aizsniegšanai un attiecīgo saturisko virzienu mērķprogrammas īstenošanai.

SIF pilnībā nodrošina mediju atbalsta programmu īstenošanai nepieciešamo augsto neatkarības un distances no izpildvaras priekšnosacījumu un nodibinājumam ir ievērojama pieredze publiskā finansējuma administrēšanā, kā arī atbilstoša administratīvā kapacitāte. SIF līdzšinējā prakse nodrošina augstu sabiedrības pārstāvju un ekspertu līdzdalību.

 Ņemot vērā minēto un pamatojoties uz kompetences jomu, SIF administrē atbalsta mērķprogrammu medijiem „Atbalsts medijiem sabiedriski nozīmīga satura veidošanai latviešu valodā diasporai, mazākumtautībām un personām ar invaliditāti”.

SIF sadarbībā ar Kultūras ministriju 2017.gada 16.martā izsludināja projektu konkursu un SIF padome 2017.gada 17.maijā apstiprināja konkursa rezultātus. SIF ir veicis visas nepieciešamās darbības mērķprogrammas projektu iesniegumu konkursa sekmīgai norisei. SIF sadarbībā ar Kultūras ministriju ir izstrādājis mērķprogrammas konkursa nolikumu, izsludinājis projektu iesniegumu konkursu, SIF izveidota vērtēšanas komisija, kuras sastāvā ir SIF, Kultūras ministrijas, Nacionālās elektronisko plašsaziņas līdzekļu padomes, Labklājības ministrijas un Valsts kancelejas pārstāvji,  ir veikusi iesniegto projektu izvērtēšanu atbilstoši konkursa nolikumā noteiktajiem vērtēšanas kritērijiem un vērtēšanas rezultātus ir saskaņojusi SIF padome. SIF ir nodrošināti visi nepieciešamie resursi apstiprināto projektu īstenošanas sekmīgai uzraudzībai.

VRAA mērķprogramma reģionālajiem medijiem

Ņemot vērā apropriācijas pārdales pieprasījumu 300 000 *euro* apmērā uz VRAA, Kultūras ministrija paskaidro, ka atbalsts reģionālajiem medijiem mediju atbalsta fonda programmu ietvaros paredzēts pamatnostādņu 3.sadaļā (Plānotās politikas teritoriālā perspektīva).

Kā norādīts pamatnostādnēs, realizējot atbalsta pasākumus reģionālajiem medijiem, tiks nodrošināta pakalpojumu, tostarp, informācijas pieejamība iedzīvotājiem reģionos, tādejādi veicinot arī Reģionālās politikas pamatnostādnēs 2013. –2019.gadam paredzēto valsts teritorijas līdzsvarotu attīstību, īpaši sekmējot ekonomisko aktivitāti un esošo iedzīvotāju saglabāšanu teritorijās ārpus galvaspilsētas un tās tuvākās apkārtnes. Šajā gadījumā runa ir par vietējai demokrātiskajai publiskajai telpai būtisku vietējās un reģionālās uzņēmējdarbības vidi.

Ņemot vērā pamatnostādnes, plāna 1.1.3.pasākumu, kas kā vienu no prioritātēm nosaka atbalstu reģionālajiem medijiem, kā arī Reģionālās politikas pamatnostādnes 2013. – 2019.gadam un Reģionālās attīstības likuma 16.pantu (Vides aizsardzības un reģionālās attīstības ministrija kā vadošā iestāde valsts reģionālās politikas izstrādē, īstenošanā un uzraudzībā), atbalsta programmas reģionālajiem medijiem īstenošana veicama sadarbībā ar Vides aizsardzības un reģionālās attīstības ministriju un konkrēti tās resora iestādi VRAA (atbilstoši 2014.gada 14.jūnija Ministru kabineta noteikumu Nr.375 „Valsts reģionālās attīstības aģentūras nolikums” 2.punktam **atbalsta pasākumu īstenošana līdzsvarotai valsts reģionālajai attīstībai, nodrošinot valsts un citu finanšu instrumentu īstenošanu, ir VRAA kompetencē**).

VRAA vēl nav uzsākusi mērķprogrammas reģionālajiem medijiem īstenošanu.

Ņemot vērā informatīvajā ziņojumā norādīto, **lūdzu atbalstīt apropriācijas pārdales pieprasījumu apakšprogrammā 22.13.00 „Mediju politikas īstenošana” 465 000 *euro* apmērā**, samazinot subsīdiju un dotāciju izdevumus un palielinot izdevumus valsts budžeta uzturēšanas izdevumu transfertiem no valsts pamatbudžeta dotācijas no vispārējiem ieņēmumiem, paredzot finansējuma pārdali:

1. **300 000 *euro* apmērā uz Vides aizsardzības un reģionālas attīstības ministrijas budžeta programmu** 32.00.00 „Valsts reģionālās attīstības politikas īstenošana”, lai nodrošinātu plāna 1.1.3.pasākuma īstenošanu;
2. **165 000 *euro* apmērā uz Sabiedrības integrācijas fonda budžeta programmu** 04.00.00 „Mediju projektu īstenošana”, lai nodrošinātu plāna 1.1.3., 1.4.1., 1.4.2. un 1.5.1.pasākumu īstenošanu.

Kultūras ministre D.Melbārde

Vīza: Valsts sekretārs S.Voldiņš

Grišāne 67330337

Aiga.Grisane@km.gov.lv